text: Sportsfan bruger 20.000 på at dekorere bil
  22 april 2014 kl. 16.02
  En fan af ishockey-klubben Sønderjyske har brugt 20.000 kroner på at dekorere sin bil i klubbens farver.
  De nykårede danmarksmestre i ishockey kan også prale af at have en vaskeægte superfan. 21-årige Mike Christensen har været fan af klubben siden han var 16. Nu er det også tydeligt for alle, der møder ham i trafikken.
  - SønderjyskE betyder alt for mig. Jeg synes det kunne være fedt at have noget, ingen andre havde, og så har jeg gjort det, fordi jeg følger mit hold, siger Mike Christensen til TV SYD.
  De 20.000 kroner er blevet brugt på en speciel folie, der er lagt over bilen. Folien beskytter klistermærkerne og de autografer, Mike Christensen har fået sat på bilen.
  